Þriðjudaginn 14. ágúst sl. tók leikskólinn á Uglukletti í Borgarnesi formlega til starfa þegar fyrstu nemendur skólans mættu eftir sumarfrí . Nýi skólinn er þriggja deilda og getur rúmað allt að 70 börn samtímis auk starfsfólks . Stærð hússins er 501 m² auk 8.256 m² lóðar . Það var teiknistofan Pro-Ark á Selfossi sem hannaði húsið en fyrirtækin Nýverk í Borgarnesi og SG-hús á Selfossi höfðu veg og vanda að sjálfri byggingarframkvæmdinni en um jarðvinnu hússins sá Borgarverk . Vinna við frágang lóðarinnar umhverfis skólann stendur ennþá yfir en um þær framkvæmdir sér Íslenska gámafélagið . Framkvæmdir við skólann hófust í byrjun desember á sl. ári og lauk nú um miðjan ágúst . “ Því má segja að byggingarframkvæmdir við húsið hafi staðið yfir í um átta og hálfan mánuð sem er heldur lengri tími en áætlanir gerðu ráð fyrir , ” segir Jökull Helgason verkefnastjóri framkvæmdasviðs Borgarbyggðar í samtali við Skessuhorn .